Document ID: 32010D0065

РЕШЕНИЕ НА КОМИСИЯТА
от 5 февруари 2010 година
за изменение на Решение 2005/880/ЕО за предоставяне на дерогация по искане на Нидерландия съгласно Директива 91/676/ЕИО на Съвета относно опазване на водите от замърсяване с нитрати от селскостопански източници
(нотифицирано под номер C(2010) 606)
(само текстът на нидерландски език е автентичен)
(2010/65/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 91/676/ЕИО на Съвета от 12 декември 1991 г. за опазване на водите от замърсяване с нитрати от селскостопански източници (1), и по-специално точка 2, трета алинея от приложение III към нея,
като има предвид, че:
(1)
Ако количеството оборски тор, с което една държава-членка възнамерява да тори на хектар годишно, е различно от посоченото в точка 2, втора алинея, първо изречение от приложение III към Директива 91/676/ЕИО и в буква а) от посочената точка, това количество трябва да е определено така, че да не възпрепятства постигането на целите, посочени в член 1 от същата директива, и трябва да е обосновано въз основа на обективни критерии, такива като, в настоящия случай, продължително време на вегетация и култури с високо усвояване на азот. На 8 декември 2005 г. Комисията прие Решение 2005/880/ЕО (2), с което се разрешава на Нидерландия торене с 250 kg азот от оборски тор на хектар на година във ферми с минимум 70 % ливади.
(2)
Така предоставената дерогация засягаше около 25 000 ферми в Нидерландия и приблизително 900 000 хектара и важеше за периода от 1 януари 2006 г. до 31 декември 2009 г. Дерогацията бе предоставена, тъй като:
а)
нидерландското законодателство за прилагане на Директива 91/676/ЕИО включваше стандарти за торене и за азота, и за фосфатите, както и стандарти за торене във връзка с фосфатите, с цел до 2015 г. да бъде постигнато равновесие в наторяването с фосфатни торове;
б)
Нидерландия подходи към въпроса с излишъка от хранителни вещества от оборски тор и минерални торове посредством няколко инструмента на селскостопанската политика и в периода от 1992 до 2002 г. намали главите едър рогат добитък със 17 %, прасетата с 14 %, а овцете и козите с 21 %. В периода 1985-2002 г. азотът и фосфорът в оборския тор спаднаха съответно с 29 и 34 %. В периода 1992-2002 г. излишъкът на азот и фосфор намаля съответно с 25 и 37 %;
в)
наличните данни за качеството на водите показват тенденция към понижаване на концентрацията на нитрати в подземните води, както и на концентрацията на хранителни вещества (включително на фосфор) в повърхностните води;
г)
представените с нидерландското уведомление технически и научни документи показаха, че предлаганото количество от 250 kg азот на хектар на година от оборски тор от едър рогат добитък във фермите с минимум 70 % пасища и ливади е съвместимо с постигането на ниво 11,3 mg/l N, което съответства на 50 mg/l NO3 във водите във всички видове почви и на приблизително нулев излишък на фосфор при условия на оптимално управление;
д)
представените технически и научни документи показаха, че предлаганото количество от 250 kg на хектар на година азот от тор от едър рогат добитък във фермите с минимум 70 % пасища и ливади е оправдано въз основа на обективни критерии, като продължително време на вегетация и култури с високо усвояване на азот.
(3)
Поради това Комисията счете, че количеството оборски тор, за което Нидерландия е отправила искане, няма да попречи за постигането на целите на Директива 91/676/ЕИО, при условие че се спазват някои строги условия. Тези условия включваха въвеждането на схеми за наторяване за всяка отделна ферма, записването на практиките на торене в отчети за торенето, периодични анализи на почвата, наличие на зелена покривка през зимата след отглеждането на царевица, специални разпоредби за разораването на тревните площи, липса на торене преди разораването на тревните площи и коригиране на торенето с цел отчитане на приноса на бобовите култури. Тези разпоредби целяха да осигурят наторяване, основаващо се на нуждите на насажденията и намаляване и предотвратяване на загубите на азот във водите.
(4)
С цел да се избегне интензификация в резултат от прилагането на дерогацията за 2006-2009 г., предоставена с Решение 2005/880/ЕО, компетентните органи бяха принудени да гарантират, че производството на оборски тор, изразено както чрез азотното съдържание, така и чрез фосфорното съдържание, няма да нарасне над нивото на 2002 г. в съответствие с Третата нидерландска национална програма за действие.
(5)
Нидерландия е представила в срок картите и отчетите, посочени в член 8 и член 10 от Решение 2005/880/ЕО.
(6)
На 14 юли 2009 г. Нидерландия представи на Комисията искане за удължаване на срока на действие на дерогацията. Искането препраща към подробна обосновка и към одобрението на Четвъртата програма за действие във връзка с нитратите (2010-2013 г.) от Нидерландската камара на представителите. Тази Четвърта програма за действие показва (значителния) напредък, направен в съответствие с условията на дерогацията за 2006-2009 г. и с бъдещите предизвикателства. Тя се гради и на Третата програма за действие и съдържа засилени мерки, включващи по-строги стандарти за разпръскване на азот върху песъчливи почви; по-строги стандарти за разпръскване на фосфор, основаващи се на съдържанието на фосфор в почвата, и по-дълги периоди на забрана на разпръскване на торове (3). Тези правни мерки целят допълнително понижаване на излишъка на хранителни вещества и допълнително подобряване на качеството на водите, при необходимост чрез допълнителни засилени действия след периода 2010-2013 г.
(7)
Качеството на водите показва допълнителна тенденция към понижаване на концентрацията на нитрати и на концентрацията на хранителни вещества (включително на фосфор) в повърхностните води, като главният ефект от Третата програма за действие все още трябва да се очаква през идните години.
(8)
Резултатите от мониторинга и контрола показват, че в периода 2006-2009 г. от дерогацията са били обхванати около 24 000 пасищни ферми, което съответства на около 830 000 ha обработваема площ.
(9)
С цел да се избегне интензификация в резултат от прилагането на исканата дерогация, компетентните органи следва да продължат да гарантират, че производството на оборски тор, изразено както като азотно съдържание, така и като фосфорно съдържание, няма да нарасне над нивото от 2002 г.
(10)
Резултатите, постигнати до момента от Нидерландия, са в съответствие с условията, формулирани в Решение 2005/880/ЕО.
(11)
Необходимата правна рамка за прилагане на Директива 91/676/ЕИО и изпълнение на Четвъртата програма за действие е приета и се прилага също така за поисканата дерогация.
(12)
Предвид мерките, с които се е ангажирала самата Нидерландия в Програмата за действие за периода 2010-2013 г., Комисията счита, че количеството оборски тор, което Нидерландия е заявила за периода 2010-2013 г., няма да попречи на постигането на целите на Директива 91/676/ЕИО, при условие че бъдат спазени същите строги условия като определените в Решение 2005/880/ЕО.
(13)
Срокът на действие на Решение 2005/880/ЕО изтича на 31 декември 2009 г.
(14)
С цел да се осигури възможност на засегнатите ферми за едър рогат добитък да продължат да се ползват от дерогацията, уместно е периодът на действие на Решение 2005/880/ЕО да бъде удължен до 31 декември 2013 г. при същите условия като формулираните в членове от 4 до 10 от Решение 2005/880/ЕО.
(15)
Крайният срок за докладване пред Комисията, определен в член 10 от Решение 2005/880/ЕО, следва обаче да бъде адаптиран и приведен в съответствие с крайния срок за задълженията за докладване съгласно член 8 от Решение 2005/880/ЕО.
(16)
Мерките, предвидени в настоящото решение, са в съответствие със становището на Комитета по нитратите, създаден по силата на член 9 от Директива 91/676/ЕИО,
ПРИЕ НАСТОЯЩОТО РЕШЕНИЕ:
Член 1
Решение 2005/880/ЕО се изменя, както следва:
1.
Член 1 се заменя със следното:
„Член 1
Предоставя се дерогацията, поискана от Нидерландия с писмо от 8 април 2005 г., и удължаването на срока на действие, поискано с писмо от 14 юли 2009 г., за разрешаване на количество животински тор, по-голямо от това, предвидено в точка 2, втора алинея, първото изречение от приложение III към Директива 91/676/ЕИО и в буква а) от посочената точка.“
2.
Член 10, параграф 1, втора алинея се заменя със следното:
„Този доклад трябва да се предава на Комисията ежегодно, през второто тримесечие от годината, която следва годината на дейността.“
3.
Член 11 се заменя със следното:
„Член 11
Прилагане
Настоящото решение се прилага до 31 декември 2013 г., в контекста на Четвъртата програма за действие на Нидерландия във връзка с нитратите.“
Член 2
Адресат на настоящото решение е Кралство Нидерландия.
Съставено в Брюксел на 5 февруари 2010 година.

Labels: 1
20
6
18
15